b'\n_START_ARTICLE_\nCeljski grofje (drama)\n_START_SECTION_\nPovzetek\n_START_PARAGRAPH_\nDogajanje je zelo strnjeno, tako da je iz zgodovine povzetih le malo dejstev. \xc4\x8cas in kraj sta zelo ekonomi\xc4\x8dno izrabljena. Drama se namre\xc4\x8d za\xc4\x8dne dan pred sojenjem Veroniki zaradi \xc4\x8darovni\xc5\xa1tva, ki ji ga je po Pravda\xc4\x8devih besedah \xc5\xbeeli Herman naprtiti samo zato, da bi nase prevzela Friderikovo krivdo za Elizabetino smrt in s tem o\xc4\x8distila Friderika pred vsemi pritiski Frankopanov in Sigismunda. Tako Kreftova drama iz zgodovine povzema le osebe in zgodbeni okvir o Veronikinem sojenju, izidu sodni\xc5\xa1ke razsodbe in nazadnje o Hermanovi samovoljni usmrtitvi Veronike. Herman \xc5\xbeeli pridobiti prisotne ljudi na svojo stran, da bi pri\xc4\x8dali, da je Veronika res \xc4\x8darovnica, ki je zapeljala njegovega sina in zakrivila smrt njegove biv\xc5\xa1e \xc5\xbeene. Pravda\xc4\x8d prepri\xc4\x8duje prisotne, da ni \xc4\x8darovnica. Herman pregovori Friderika, da podpi\xc5\xa1e izjavo, usodno za Veroniko. Sledi obsodba. Veronika je spro\xc5\xa1\xc4\x8dena in vse zanika, dokler ji ne poka\xc5\xbeejo Friderikove izjave. Zdaj ve, da jo je izdal. Pravda\xc4\x8d izpodbije obto\xc5\xbenico in prepri\xc4\x8da sodnike, da ni kriva. Govori, da moramo razumeti njeno srce \xe2\x80\x93 Friderik jo je napeljal v ljubezen, sam jo je povabil v grad za slu\xc5\xbeabnico in jo zapeljal. V tem dejanju se pojavijo celjski dr\xc5\xbeavni predstavniki nove dru\xc5\xbebene plasti. Ti ljudje dajo svoj glas v dobro Veroniki. Oprostijo jo, toda Herman prihrumi z vojaki; Veronika in Pravda\xc4\x8d postaneta jetnika. Herman ne prizna razsodbe sodi\xc5\xa1\xc4\x8da. Pravda\xc4\x8d neprikrito izpoveduje svoje revolucionarne ideje: govori \xc4\x8dez grofovstvo, kako nastaja nov dru\xc5\xbebeni red poni\xc5\xbeanih in potla\xc4\x8denih. Napoveduje, da se bo trdna pest obrnila tja, od koder je pri\xc5\xa1la. Ti novi ljudje bodo me\xc5\xa1\xc4\x8dani. Hermana Pravda\xc4\x8deve besede globoko ranijo._NEWLINE_V gradu je nazadnje ve\xc4\x8derna zabava v \xc4\x8dast novega viteza Ulrika. Jo\xc5\xa1t pove Hermanu, da je Veroniko utopil, Pravda\xc4\x8d pa se je sam pokon\xc4\x8dal. Herman vidi, da se Pravda\xc4\x8d ni bal smrti. To je zanj nov udarec; za\xc4\x8dne se bati smrti, ker vidi, da je Friderik nesposoben naslednik. Njegov veliki sen je izgubljen: Ulrik, njegov vnuk, ne bo dosegel krone. Zaman je moril. V Hermanu je zajet tudi motiv razo\xc4\x8daranega o\xc4\x8deta, ki \xc4\x8duti, da ne bo imel naslednikov, ki bi znali voditi in osvajati nova ozemlja._NEWLINE_Pri dramskem oblikovanju se je Kreft dr\xc5\xbeal napotkov, ki sta jih dala za pisanje zgodovinske tragedije Ferdinandu Lassalu Karl Marx in Friedrich Engels. Prisvojil si je Engelsovo misel, da so nastopajo\xc4\x8de osebe predstavniki dolo\xc4\x8denih razredov in smeri, s tem pa tudi dolo\xc4\x8denih idej svojega \xc4\x8dasa; nagibi za njihova dejanja niso v malenkostnih individualnih strasteh, marve\xc4\x8d ravno v toku zgodovinskega dogajanja, ki jih nosi s seboj.\n_START_SECTION_\nGlavni literarni liki\n_START_PARAGRAPH_\nVeronika, Pravda\xc4\x8d, Herman, Barbara, Jo\xc5\xa1t, Gvardijan, Pisccolomini, me\xc5\xa1\xc4\x8dani (trgovec, oro\xc5\xbear, pater)\n_START_SECTION_\nKritika in odmevi\n_START_PARAGRAPH_\nKritiki so priznali, da Kreftovi Celjani prina\xc5\xa1ajo zgodovinski in dru\xc5\xbeinski kolektiv obenem pa prikazujejo sodbo zgodovine. Razhajali pa so se v ocenah njegove ideje, notranje zgradbe in izoblikovanosti celote._NEWLINE_Boris Ziherl, France Koblar in Ju\xc5\xa1 Kozak so se strinjali, da se je pri Kreftu prvi namen z dramo spodnesti mit o jugoslovanstvu Celjskih, popolnoma posre\xc4\x8dil. Tudi glede osnovne humanisti\xc4\x8dne naravnanosti drame in upora zoper vladavino nasilja so se kritiki izrekli pozitivno. Najve\xc4\x8d ugovorov pa so imeli na ra\xc4\x8dun neskladja kolektivnega in individualnega v drami. Individualne usode so po njihovem mnenju preve\xc4\x8d pomaknjene v ozadje._NEWLINE_Jo\xc5\xbee Poga\xc4\x8dnik je Kreftu o\xc4\x8dital, da je o Cerkvi in heretikih razgla\xc5\xa1al zgodovinske neresnice, in delo ozna\xc4\x8dil za\xc2\xa0\xc2\xbbresnega umetnika nevredno po\xc4\x8detje\xc2\xab\xc2\xa0Obenem je dramo pozdravil, \xc4\x8de\xc5\xa1, da si ob njej morajo katoliki izpra\xc5\xa1ati vest. Vladimir Kralj v povojni oceni Kreftovih Celjskih grofov meni, da Kreftova drama ni dale\xc4\x8d od romanti\xc4\x8dne tenden\xc4\x8dne drame, saj so npr. razmere v celjskem trgu nekriti\xc4\x8dno posnete po velikih zahodnoevropskih mestnih sredi\xc5\xa1\xc4\x8dih, da njegove osebe delujejo pod zgodovinsko zavestjo dru\xc5\xbebenega dogajanja, v zavesti tendenc svoje dobe. Za Pravda\xc4\x8da pa je mnenja, da je le\xc2\xa0\xc2\xbbtrobilo duha svojega \xc4\x8das\xc2\xab. V sklepu razpravlja, da se Kreftu ni posre\xc4\x8dilo zadovoljivo re\xc5\xa1iti problema zgodovinske drame._NEWLINE_France Koblar meni, da v nasprotju med Hermanom in Pravda\xc4\x8dem ne gledamo samo nasprotje dveh zgodovinskih sil, gibal starega in novega, temve\xc4\x8d \xc4\x8dutimo neprikrito pisateljevo voljo, ki pogumno obsoja vsako nasilje in krivico ter se ozira v prihodnost, ko bo \xc4\x8dlovek lahko \xc5\xbeivel svobodneje in skladneje s svojo plemenitej\xc5\xa1o naravo.'